b'\n_START_ARTICLE_\nCiklizin\n_START_SECTION_\nMedicinska uporaba\n_START_PARAGRAPH_\nPrimarno se ciklizin uporablja kot zdravilo proti slabosti, bruhanju in omotici zaradi potovalne bolezni ali vrtoglavice ter pooperativno po uporabi splo\xc5\xa1ne anestezije in opioidnih zdravil. V nekaterih primerih se uporabi tudi pri nezadr\xc5\xbenem bruhanju nose\xc4\x8dnic, vendar proizvajalec odsvetuje uporabo med nose\xc4\x8dnostjo; nenamensko se za to indikacijo uporablja zlasti s strani specialistov v bolni\xc5\xa1nicah pri hudo izsu\xc5\xa1enih nose\xc4\x8dnicah. Nenamensko se uporablja tudi kot stopnjevalec u\xc4\x8dinkov opioidov oziroma opiatov._NEWLINE_Na tr\xc5\xbei\xc5\xa1\xc4\x8du v nekaterih dr\xc5\xbeavah je tudi kombinacija ciklizina in opioidne u\xc4\x8dinkovine dipipanon, in sicer pod tr\xc5\xbenim imenom Diconal.\n_START_SECTION_\nKontraindikacije in previdnostni ukrepi\n_START_PARAGRAPH_\nZaradi antimuskarinskih u\xc4\x8dinkov je potrebna previdnost pri bolnikih z benigno hiperplazijo prostate, zastajanjem se\xc4\x8da ali glavkomom zaprtega zakotja. Pri bolnikih z okvaro delovanja jeter so lahko sedativni u\xc4\x8dinki ciklizina mo\xc4\x8dneje izra\xc5\xbeeni.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogosti (pri ve\xc4\x8d kot 10\xc2\xa0% bolnikov) \xe2\x80\x93 zaspanost, suha usta._NEWLINE_Ob\xc4\x8dasni (pri 1 do 10\xc2\xa0% bolnikov) \xe2\x80\x93 glavobol, psihomotori\xc4\x8dne motnje, dermatitis in antimuskarinski u\xc4\x8dinki (dvojni vid, tahikardija, zaprtje, zastajanje se\xc4\x8da, ne\xc5\xbeeleni u\xc4\x8dinki na prebavila)._NEWLINE_Redki (pri manj kot 1\xc2\xa0% bolnikov) \xe2\x80\x93 preob\xc4\x8dutljivostna reakcija (bronhospazem, angioedem, anafilaksija, izpu\xc5\xa1\xc4\x8daj, fotosenzitivnostna reakcija), ekstrapiramidalni u\xc4\x8dinki, omotica, zmedenost, depresija, motnje spanja, tresavica, motnje delovanja jeter, halucinacije.\n_START_SECTION_\nFarmakologija\n_START_PARAGRAPH_\nCiklizin je piperazinski derivat, ki izkazuje antagonisti\xc4\x8dno delovanje na histaminskih receptorjih H\xe2\x82\x81 (torej spada med antihistaminike). Natan\xc4\x8den mehanizem delovanja pri laj\xc5\xa1anju simptomov potovalne bolezni ni povsem pojasnjen. Mo\xc5\xbeno je neposredno delovanje na vestibularni aparat in kemoreceptorsko pro\xc5\xbeilno cono. Izkazuje tudi centralno antiholinergi\xc4\x8dno (antimuskarinsko) delovanje.'